แบงก์โน้ตส์
อยู่ดีๆ รัฐมนตรีคนจ๊นจน ทนุศักดิ์ เล็กอุทัย รมช.คลัง ก็ถูกปล่อยข่าวว่าแอบเก็บข้าวของกลับบ้าน
15 ส.ค. 2555

ถูกเลื่อยขา
อยู่ดีๆ รัฐมนตรีคนจ๊นจน ทนุศักดิ์ เล็กอุทัย รมช.คลัง ก็ถูกปล่อยข่าวว่าแอบเก็บข้าวของกลับบ้าน ลาออกจากตำแหน่งรัฐมนตรีดังลั่นริมคลองประปายันทำเนียบรัฐบาล




ทำเอาเจ้าตัวต้องระดมพลนักข่าวเพื่อชี้แจงแก้ข่าวทันควัน
ทนุศักดิ์ บอกว่า ไม่ลาออกแน่ครับ เรื่องของเรื่อง คือพ้มสั่งลูกน้องมาเก็บหนังสือธรรมะและเอกสาร ครม.ที่เต็มล้นห้องไปไว้ที่บ้าน แค่นั่นแหละเจอเจาะยางถูกเลื่อยขาเก้าอี้ว่าลาออกจากตำแหน่ง
ทนุศักดิ์ ยืนยันว่า ยังมีความสุขกับการทำงานในตำแหน่ง เพราะอยากพิสูจน์ความสามารถ ไม่ว่าการพิจารณางบประมาณ การแถลงผลงานรัฐบาล และการรับมืออภิปรายของฝ่ายค้าน
นอกจากนี้ การทำงานยังเข้าขากับ รมว.คลัง กิตติรัตน์ ณ ระนอง รองนายกรัฐมนตรีและ รมว.คลัง เป็นอย่างดี เพราะเป็นคนพันธุ์เดียวกัน ชอบเตะฟุตบอลเป็นชีวิตจิตใจ
ทนุศักดิ์ ยืนยันไม่ได้เกาเหลา
ส่วนมือดีที่ปล่อยข่าวเลื่อยขาเก้าอี้ ทนุศักดิ์ แอบบอกความในใจว่า ฝากไว้ก่อน อย่าให้รู้แล้วกัน 
ว่าแต่ว่าจะฟ้องเจ๊รึขอรับ